
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα του γενικού εισαγγελέα της Δημοκρατίας της Πολωνίας για την άρση της ασυλίας του Grzegorz Braun, της 29ης Οκτωβρίου 2024, με το οποίο διαβιβάστηκε το αίτημα που υπέβαλε η περιφερειακή εισαγγελία της Βαρσοβίας, σε συνάρτηση με την εκκρεμούσα ποινική δίωξη κατά του Grzegorz Braun, και το οποίο ανακοινώθηκε στην Ολομέλεια στις 14 Νοεμβρίου 2024,
–	έχοντας υπόψη το γεγονός ότι ο Grzegorz Braun θεωρείται ότι παραιτήθηκε από το δικαίωμα ακρόασης σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013, 19 Δεκεμβρίου 2019 και 5 Ιουλίου 2023[footnoteRef:1], [1:  	Απόφαση του Δικαστηρίου, της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello, C-163/10, ECLI:EU:C:2011:543· απόφαση του Γενικού Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115· απόφαση του Γενικού Δικαστηρίου, της 5ης Ιουλίου 2023, Puigdemont i Casamajó κ.λπ. κατά Ευρωπαϊκού Κοινοβουλίου, T-272/21, ECLI:EU:T:2023:373.3.] 

–	έχοντας υπόψη το άρθρο 105 παράγραφοι 2 και 5 του Συντάγματος της Δημοκρατίας της Πολωνίας,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0081/2025),
Α.	λαμβάνοντας υπόψη ότι, με επιστολή της 29ης Οκτωβρίου 2024, ο γενικός εισαγγελέας της Δημοκρατίας της Πολωνίας διαβίβασε αίτημα για την άρση της ασυλίας του Grzegorz Braun, το οποίο υπέβαλε η περιφερειακή εισαγγελία της Βαρσοβίας, σε συνάρτηση με εικαζόμενα αδικήματα που τελέστηκαν το 2022 και το 2023·
Β.	λαμβάνοντας υπόψη ότι, σύμφωνα με το αίτημα, την 1η Μαρτίου 2022, στο κτίριο του Εθνικού Ινστιτούτου Καρδιολογίας – Κρατικού Ερευνητικού Ινστιτούτου, ο Grzegorz Braun φέρεται να προσέβαλε τη σωματική ακεραιότητα δημοσίου υπαλλήλου που ενεργούσε υπό την ιδιότητά του ως διευθυντή του Εθνικού Ινστιτούτου Καρδιολογίας, ενόσω ο εν λόγω δημόσιος υπάλληλος ασκούσε τα επίσημα καθήκοντά του και σε σχέση με αυτά· λαμβάνοντας υπόψη ότι οι εικαζόμενες πράξεις συνιστούν αδίκημα σύμφωνα με το άρθρο 222 παράγραφος 1 του πολωνικού ποινικού κώδικα, σε συνδυασμό με το άρθρο 191 παράγραφος 1 του πολωνικού ποινικού κώδικα, καθώς και με το άρθρο 11 παράγραφος 2 του ίδιου κώδικα·
Γ.	λαμβάνοντας υπόψη ότι, την 1η Μαρτίου 2022, ο Grzegorz Braun φέρεται να προσέβαλε τον διευθυντή του Εθνικού Ινστιτούτου Καρδιολογίας σε σχέση με την άσκηση των επίσημων καθηκόντων του, ενόσω ο εν λόγω δημόσιος υπάλληλος τα ασκούσε, προβαίνοντας σε κατηγορίες εναντίον του και μεταδίδοντας τα γεγονότα μέσω του διαδικτύου, γεγονός που θα μπορούσε να βλάψει τη δημόσια φήμη του υπαλλήλου και να οδηγήσει σε απώλεια της εμπιστοσύνης που απαιτείται για την εκτέλεση των καθηκόντων του ως διευθυντή του Εθνικού Ινστιτούτου Καρδιολογίας, καθώς και την άσκηση του ιατρικού του επαγγέλματος· λαμβάνοντας υπόψη ότι οι εικαζόμενες πράξεις συνιστούν αδίκημα σύμφωνα με το άρθρο 226 παράγραφος 1 του πολωνικού ποινικού κώδικα, σε συνδυασμό με το άρθρο 212 παράγραφοι 1 και 2 του πολωνικού ποινικού κώδικα, καθώς και με το άρθρο 11 παράγραφος 2 του ίδιου κώδικα·
Δ.	λαμβάνοντας υπόψη ότι, στις 27 Ιανουαρίου 2023, ο Grzegorz Braun φέρεται να προκάλεσε φθορές σε χριστουγεννιάτικο δέντρο και να κατέστρεψε στολισμούς που ανήκαν σε δύο πολωνικές ενώσεις των οποίων τα γραφεία βρίσκονταν στο κτίριο του περιφερειακού δικαστηρίου της Κρακοβίας, και λαμβάνοντας υπόψη ότι η πρόκληση τέτοιων φθορών συνιστά αδίκημα σύμφωνα με το άρθρο 288 παράγραφος 1 του πολωνικού ποινικού κώδικα·
Ε.	λαμβάνοντας υπόψη ότι ο Grzegorz Braun, στις 30 Μαΐου 2023, φέρεται να προκάλεσε φθορές σε περιουσιακό στοιχείο που ανήκει στο Γερμανικό Ιστορικό Ινστιτούτο, εντός της έδρας του εν λόγω ινστιτούτου, γεγονός που στοιχειοθετεί το αδίκημα του άρθρου 288 παράγραφος 1 του πολωνικού ποινικού κώδικα·
ΣΤ.	λαμβάνοντας υπόψη ότι, στις 30 Μαΐου 2023, ο Grzegorz Braun φέρεται να μην αποχώρησε από τις εγκαταστάσεις της έδρας του Γερμανικού Ιστορικού Ινστιτούτου, παρά το σχετικό αίτημα από εξουσιοδοτημένο πρόσωπο, γεγονός που συνιστά αδίκημα σύμφωνα με το άρθρο 193 παράγραφος 1 του πολωνικού ποινικού κώδικα·
Ζ.	λαμβάνοντας υπόψη ότι, στις 12 Δεκεμβρίου 2023, εντός των εγκαταστάσεων της Πολωνικής Δίαιτας, ο Grzegorz Braun φέρεται να προσέβαλε δημοσίως ομάδα ανθρώπων λόγω του θρησκεύματός τους, καθώς και αντικείμενο θρησκευτικής λατρείας (επτάφωτη λυχνία) σβήνοντας τα αναμμένα κεριά του αντικειμένου με πυροσβεστήρα, προσβάλλοντας κατ’ αυτόν τον τρόπο τα θρησκευτικά αισθήματα Εβραίων, γεγονός που στοιχειοθετεί το αδίκημα του άρθρου 257 του πολωνικού ποινικού κώδικα, παράλληλα με τα άρθρα 195 παράγραφος 1 και 196 του πολωνικού ποινικού κώδικα, σε συνδυασμό με το άρθρο 11 παράγραφος 2 του εν λόγω κώδικα·
Η.	λαμβάνοντας υπόψη ότι, στις 12 Δεκεμβρίου 2023, στις εγκαταστάσεις της Πολωνικής Δίαιτας, ο Grzegorz Braun φέρεται να προσέβαλε τη σωματική ακεραιότητα θιγόμενου που παρενέβη για την προστασία της δημόσιας τάξης, στοχεύοντάς τον με πυροσβεστήρα ο οποίος περιείχε κονιώδη ουσία και ψεκάζοντάς τον με αυτή· λαμβάνοντας υπόψη ότι ο Grzegorz Braun φέρεται να προκάλεσε ελαφρά σωματική βλάβη στον θιγόμενο, η οποία υποχώρησε μετά από επτά μέρες, γεγονός που συνιστά αδίκημα σύμφωνα με το άρθρο 157 παράγραφος 2 του πολωνικού ποινικού κώδικα, σε συνδυασμό με το άρθρο 217α του πολωνικού ποινικού κώδικα, καθώς και με το άρθρο 11 παράγραφος 2 του εν λόγω κώδικα·
Θ.	λαμβάνοντας υπόψη ότι η έρευνα που διεξήχθη σε σχέση με τα εικαζόμενα αδικήματα που περιγράφονται στο αίτημα άρσης ασυλίας ξεκίνησε αρχικά στις 25 Μαΐου 2023, περίοδο κατά την οποία ίσχυε υπέρ του Grzegorz Braun ασυλία στο πλαίσιο της ιδιότητάς του ως βουλευτή της Πολωνικής Δίαιτας· λαμβάνοντας υπόψη ότι, στις 17 Ιανουαρίου 2024, η Πολωνική Δίαιτα έδωσε τη συγκατάθεσή της για την απαγγελία κατηγοριών κατά του Grzegorz Braun σε σχέση με τα αδικήματα που περιγράφονται στο αίτημα· λαμβάνοντας υπόψη ότι ο Grzegorz Braun εξελέγη στο Ευρωπαϊκό Κοινοβούλιο στις ευρωπαϊκές εκλογές του 2024· λαμβάνοντας υπόψη ότι ο Grzegorz Braun δεν ήταν βουλευτής του Ευρωπαϊκού Κοινοβουλίου κατά τον χρόνο τέλεσης των εικαζόμενων αδικημάτων·
Ι.	λαμβάνοντας υπόψη ότι τα φερόμενα αδικήματα και το επακόλουθο αίτημα για την άρση της ασυλίας του δεν συνδέονται με έκφραση γνώμης ή ψήφου από τον Grzegorz Braun κατά την άσκηση των καθηκόντων του υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
ΙΑ.	λαμβάνοντας υπόψη ότι, όπως προβλέπεται στο άρθρο 9 παράγραφος 1 στοιχείο α) του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, τα μέλη του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου της χώρας τους·
ΙΒ.	λαμβάνοντας υπόψη ότι, σύμφωνα με το άρθρο 105 παράγραφοι 2 και 5 του πολωνικού Συντάγματος, από την ημέρα που ανακοινώνονται τα αποτελέσματα των εκλογών έως την ημέρα που λήγει η θητεία τους, οι βουλευτές δεν διώκονται ποινικά, ούτε κρατούνται ούτε συλλαμβάνονται χωρίς τη συγκατάθεση της Πολωνικής Δίαιτας εκτός από τις περιπτώσεις αυτοφώρου εγκλήματος και εφόσον η κράτησή τους είναι αναγκαία για να διασφαλιστεί η ομαλή διεξαγωγή της διαδικασίας·
ΙΓ.	λαμβάνοντας υπόψη ότι σκοπός της ασυλίας είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
ΙΔ.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
ΙΕ.	λαμβάνοντας υπόψη ότι, στην παρούσα υπόθεση, το Κοινοβούλιο δεν διαπίστωσε την ύπαρξη ενδείξεων περί fumus persecutionis, δηλαδή πραγματικών στοιχείων που να υποδεικνύουν ότι η επίμαχη δικαστική διαδικασία κινείται με σκοπό να παρακωλυθεί η πολιτική δραστηριότητα του βουλευτή υπό την ιδιότητά του ως μέλους του Ευρωπαϊκού Κοινοβουλίου·
ΙΣΤ.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος»[footnoteRef:2]· [2:  	Απόφαση του Γενικού Δικαστηρίου, της 30ής Απριλίου 2019, στην υπόθεση T-214/18, Briois κατά Κοινοβουλίου, ECLI:EU:T:2019:266.] 

1.	αποφασίζει να άρει την ασυλία του Grzegorz Braun·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές της Δημοκρατίας της Πολωνίας και στον Grzegorz Braun.

